Összefoglalás az 1. tanulmányról
Lelki paráznaság (Hóseás)
„És bevetem őt magamnak a földbe, és akit „Nincs irgalom”-nak hívnak, ahhoz irgalmas leszek, a „Nem népem”-nek pedig azt mondom: Én népem vagy te; ő pedig ezt mondja: Én Istenem!” (Hós 2:22)
A 2. negyedév első tanulmánya Hóseás próféta élete, házassága, valamint az Izraelt Istenhez fűző kapcsolat közötti párhuzamra hívja fel a figyelmünket.

Hóseás próféta könyvéből megismerhetjük az ő életét, valamint az akkori Izrael életét is. A próféta parázna felesége, Gómer az Istenhez hűtlen Izraelt mutatja be. Hóseás megbocsátása pedig azt jelképezi, ahogyan Isten is kész visszafogadni eltévelyedett népét. Istennek a népe iránti szeretete nem változott a történtek ellenére sem. Hóseás ugyanúgy átérezte a felesége hűtlensége által okozott fájdalmat, ahogyan Isten elviseli Izrael lelki paráznaságát mind a mai napig. 
E történet által Isten arra akarta felhívni Hóseás és általa népe figyelmét, hogy hagyjanak fel az idegen istenek előtti hódolattal és térjenek vissza az igaz útra. Minél tovább tartott Gómer hűtlensége, Hóseás annál jobban átérezte Isten fájdalmát és haragját Izrael iránt. A prófétának el kellett viselni a társadalom elutasítását is, ő mégis kitartott felesége mellett. Később megkapta a helyreállítás ígéretét és a pusztában megújították házassági fogadalmukat Gómerrel. Ahogyan Hóseás megbocsátott feleségének, úgy Isten is megbocsátott népének. Jézus kereszthalála által megadta az újrakezdés lehetőségét, az életét adta a szabadságunkért. 
Hóseás történetének fő tanulsága, hogy Isten kitartó és változatlan szeretettel fordul felénk, népe felé. Az újból és újból elkövetett vétkek és bűnök ellenére mindig van lehetőség az újrakezdésre, melyért Jézusnak tartozunk hálával. 
